”Gala Bute” se termină, Elenei Udrea i se deschide un alt dosar Cinci capete de acuzare pentru fostul ministru și un nou dosar: cel legat de finanțarea ilegală a PD-L

marți, 21 aprilie 2015, 9:23

UPDATE: DNA confirmă trimiterea în judecată a 8 inculpați din Gala Bute, printre care se numără fostul ministru al turismului Elena Udrea și fostul ministru al economiei Ion Ariton.

de Mirela Neag și Cătălin Tolontan

La patru ani de la primul articol al Gazetei Sporturilor, trei ani și jumătate de la începerea controlului DLAF și trei ani de la deschiderea investigației DNA, ancheta Gala Bute se termină și va ajunge în instanță. ”E o chestiune de zile pînă cînd rechizitoriul va fi redactat integral”, a spus o sursă judiciară pentru ziar.

În frunte cu Elena Udrea, va fi trimis în judecată grupul de înalți funcționari din MDRT și din administrația locală, oameni de afaceri și prieteni ai fostului ministru care, conform procurorilor, au comis fapte de corupție legate de meciul de box profesionist desfășurat pe 9 iulie 2011 între Lucian Bute și Jean Paul Mendy.

Udrea va fi acuzată în cinci capete: trei fapte de luare de mită, abuz în serviciu și încercarea de a deconta fonduri europene cu documente false.

Sursele Gazetei susțin că ”spălarea de bani, pentru care procurorii au început cercetarea recent, va fi disjunsă într-un nou dosar pentru că DNA are indicii noi despre finanțarea PD-L din bani proveniți din corupție și vrea să identifice participanții”.

”Gala Bute – bani pentru partid”, afirmația făcută de o sursă a Gazetei Sporturilor și publicată încă din 2013 a devenit miza acestui nou dosar.

În el, procurorii anticorupție au audiat deja zeci de oameni care figurează că au donat bani la partid la alegerile din 2012. Unii dintre ei au recunoscut că nu au fost banii lor, ci doar li s-a indicat de către terțe persoane să se ducă la sediul PD-L și să-i depună în contabilitate.

Bazîndu-se pe mărturii din interior, procurorii au început să reconstituie o amplă rețea din care fac parte oameni de afaceri care luau banii de la stat, figuri din publicitate și oameni politici care coordonau fluxul sumelor în interesul PD-L.

DNA a pornit recent mai multe dosare în care a atacat finanțările ilegale ale partidelor, PSD, PNL și, acum, PD-L.

”Banii murdari vărsați către politică este una dintre formele de manifestare ale mafiei, prin care ea asigura vicierea procesului electoral și, totodată, propria supraviețuire prin menținerea la butoane a acelorași personaje”, a explicat o altă sursă pentru Gazeta Sporturilor. ”Investigațiile vor mai dura și de aceea procurorii au decis să trimită Gala Bute în instanță și să separe dosarul legat de finanțările negre”.

„Ne așteptam ca dosarul să se termine repede și această viteză a procurorilor spune ceva despre intențiile lor. Din perspectiva noastră procurorii nu au dovezi împotriva Elenei Udrea și se va vedea în instanță!”, a declarat pentru ziar o persoană din echipa de apărare a fostului ministru.